Virallinen lehti nro C 320 , 06/11/1999 s. 0019



KIRJALLINEN KYSYMYS E-2962/98 esittäjä(t): Angela Sierra González (GUE/NGL) komissiolle (8. lokakuuta 1998) Aihe: Subtrooppisen vyöhykkeen hedelmien yhteinen markkinajärjestely Joissakin Euroopan unionin maissa, erityisesti lauhan ilmaston alueilla, viljellään subtrooppisen vyöhykkeen hedelmiä kuten ananasta, papaijaa, mangoa jne. Näiden hedelmien viljelyllä voidaan mahdollisesti korvata alueen perinteisiä viljelylajeja, koska niiden kulutus on ollut myötätuulessa Euroopan unionin kuluttajien piirissä ja se mahdollisesti kasvaa tulevaisuudessa. Onko komissiolla käytössään tiedot siitä, kuinka monella hehtaarilla kutakin subtrooppista hedelmälajia viljellään? Mikäli on, mitkä ovat hehtaarimäärät? Onko komissio ottanut huomioon mahdollisuuden kehittää yhteinen markkinajärjestely, joka käsittää erityisesti "trooppisten hedelmien" tuotanto- ja kaupallistamissäännöt yhteisössä ja jossa otetaan huomioon näiden hedelmien kansainväliset kilpailukykytekijät ja alan mahdollinen kehittyminen? Komission jäsenen Franz Fischlerinkomission puolesta antama vastaus (30. lokakuuta 1998) Hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) 2200/96 1 artiklan 2 kohdassa säädetään yhteisellä markkinajärjestelyllä säädeltävien tuotteiden luettelosta(1). Suurin osa trooppisista hedelmistä kuuluu tähän luetteloon: ananakset, papaijat, mangot, mutta myös jauhobanaanit, avokaadot, guavat, mangustanit, tamarindin hedelmät, cashew-omenat, jakkipuun hedelmät, litsit, sapotillat, passiohedelmät, karambolat, pitahaijat (nämä viimeksi mainitut tuotteet ryhmitellään luokkaan "muut tuoreet hedelmät"). Näin ollen trooppiset hedelmät voivat jo olla tuottajaorganisaatioiden erillisten säätelyjen kohteena. Toimintarahastoja voidaan käyttää tässä tarkoituksessa sekä niitä toimenpiteitä varten, joilla tuote vedetään pois markkinoilta (asetuksessa (EY) 2200/96 vahvistettujen rajoitusten puitteissa) että niihin toimenpideohjelmien toimenpiteisiin, joilla tähdätään laadun parantamiseen ja kaupan- ja myynninedistämiseen. Komissio onkin sitä mieltä, että trooppisten hedelmien tuotannon säätelemiseen ja markkinointiin liittyvät nykyiset toimenpiteet ovat riittäviä. Lisäksi asetuksessa (EY) 2200/96 säädetään mahdollisuudesta toteuttaa erityisiä toimenpiteitä kilpailukyvyn parantamiseksi ja tiettyjen voimakkaan kansainvälisen kilpailun kohteena olevien paikallisesti merkittävien tuotteiden myynnin edistämiseksi siinä tapauksessa, että yhteisen markkinajärjestelyn yleiset toimenpiteet osoittautuvat riittämättömiksi tai sopimattomiksi. Komission hallussa ei ole muita tietoja kuin ne, joita eri jäsenvaltioiden tilastotoimistot ja Eurostat säännöllisesti julkaisevat. Trooppisten hedelmien viime aikojen viljelypinta-alojen kasvusta ja satojen määrästä on hyvin niukasti tietoja. Suuntaa antavasti voidaan todeta seuraavaa; Yhteisön alueella eniten tuotettu trooppinen hedelmä (avokaadoja ja banaaneja lukuun ottamatta) on ananas. Sitä tuotetaan noin 40 000 tonnia (1 300 hehtaarin alueella) Ranskan merentakaisissa departementeissä (joista 75 prosenttia Martiniquella) ja noin 2 000 tonnia Portugalissa. Mangon-ja papaijantuotanto on vielä hyvin vähäistä (mangoja tuotetaan pääasiallisesti Réunionilla, 3 500 tonnia 200 hehtaarin alueella). (1) EYVL L 297, 21.11.1996.